China: Openbare vervoer opgeskort weens dodelike virusMense se liggaamstemperatuur word gemeet met hul aankoms by ‘n lughawe in Beijing. (Foto: Emily Wang, AP) Die Chinese stad Wuhan, met elf miljoen inwoners, het vandeesweek alle openbare vervoer tydelik opgeskort in ’n poging om die uitbreek van die nuwe tipe koronavirus te stuit. Inwoners van die stad is aangeraai om nie die stad te verlaat nie. Dít te midde van miljoene Chinese en besoekers van reg oor die wêreld wat tans in China rondreis vir die Chinese Nuwejaar. Altesaam 17 mense is tot dusver aan die virus dood, met meer as 500 gevalle reeds aangemeld. Al die sterftes is in die Hubei-provinsie aangemeld. Wuhan, waar die eerste geval van die virus aangemeld is, is in dié provinsie. Die noodkomitee van die Wêreldgesondheidsorganisasie (WGO) het intussen aangekondig dat hy nog nie ’n wêreldwye noodtoestand weens die nuwe virus gaan afkondig nie. Dr. Tedros Ghebreyesus, WGO-direkteur-generaal, het gesê die organisasie het eers meer inligting oor die verspreiding van die virus nodig. Die komitee van gesondheidskenners sal Donderdag weer vergader. Mense dra Woensdag maskers te midde van die uitbreek (Foto: Kin Cheung, AP) Maroela Media het vroeër berig talle ander lande het intussen ook voorsorgmaatreëls begin tref uit vrees vir ŉ wêreldwye uitbreking van die virus wat herinner aan die Sars-uitbreking van 2002-’03. ŉ Uitbreking van die ernstige akute respiratoriese sindroom (Sars) het destyds in China begin en tot die dood van nagenoeg 800 mense gelei. Daar is reeds gevalle van die nuwe tipe koronavirus in Japan, Suid-Korea, Thailand, Taiwan en die VSA aangemeld. Baie lande is tans besig om die temperatuur van aankomende passasiers te kontroleer en voorsorgmaatreëls vir kwarantyn te tref in reaksie op die nuwe virus. Die Chinese regering se bevestiging dat die nuwe virus tussen mense oorgedra kan word, het die vrees dat dit vinniger en wyer kan versprei vererger met miljoene Chinese en mense van reg oor die wêreld wat tans in China rondreis vir die Chinese Nuwejaar. Die nuwe tipe koronavirus gaan gepaard met simptome soos erge koors en asemhalingsprobleme.